Kommer oor drank vir minderjariges | George Herald
Kommer oor drank vir minderjariges
Thursday, 29 October 2015, 07:00
GEORGE NUUS - 'n Ietwat raadop ma wou Maandag op die Facebook-blad, Georgiete Staan Saam weet of dansklubs nie veronderstel is om toegang te weier vir kinders van 16 jaar wat sonder ouertoesig is nie.
Sy het daarna ook die George Herald gebel en haar bekommernis gedeel nadat haar 16-jarige dogter by 'n plaaslike klub gekuier en alkohol gebruik het.
Sy was onder die indruk haar dogter het tuis by haar vriend flieks gekyk nadat hulle uit was vir ete, maar agterna uitgevind waarom sy nie elfuur ingeklok het soos vooraf ooreengekom nie.
"Behoort die klubs nie kinders se identiteitsdokumente te vra nie? My dogter is lank en lyk baie volwasse vir haar ouderdom. Ek wil nie dink wat kon gebeur het as iemand haar drankie gedokter het nie."
Volgens kapt. Malcolm Pojie, Suid-Kaapse polisiewoordvoerder, verplig die wet nie 'n plek wat drank verkoop om 'n persoon se identiteitsdokument te vra nie. Hulle kan dit doen as daar 'n vermoede is dat die klant minderjarig is.
"Minderjariges mag wel nie in die beperkte gedeelte waar die drank bedien of verkoop word, wees nie. Sou dit aan die lig kom dat die klub buite die raamwerk van sy lisensievoorwaardes funksioneer, kan 'n verslag na die Wes-Kaapse Drankraad gestuur word om te versoek dat die lisensie opgeskort word."
Pojie sê die polisie se drankbeampte lewer van tyd tot tyd verrassingsbesoeke by klubs.
"Ons is egter bekommerd dat ons ouers nie altyd ten volle bewus is van waar hulle kinders gaan nie. Ons sal ons toesig oor ons kinders moet opskerp en 'n verantwoordelikheidsin by hulle moet aanwakker," het hy gesê.
Denise de Beer, direkteur van Sanca (SA Nasionale Raad op Alkohol), sê kinders in hul tienerfase is nuuskierig en begin eksperimenteer. "Die groot ding is opvoeding. Ouers moet aan hul kinders verduidelik dat hulle in 'n fase is waar hul ouderdomsgroep gaan eksperimenteer, en dan die gevolge en gevare uitstippel sodat hulle darem 'n ingeligte besluit kan neem. Dit is nie die ideaal nie, maar dit is tog maar die gegewe situasie."
Sy sê ouers moet ook 'n voorbeeld stel van wat die aanvaarbare manier is om met alkohol om te gaan. "Hulle moet meer bewus wees van waar hul kinders is en moet dan maar die ongewilde party wees wat jou kind gaan haal as jy besef waar hy of sy is. Dit is noodsaaklik dat daar reëls in die huis is en dat daar gevolge vir die kind is wanneer dit nie nagekom word nie."
Sy het gesê streng gesproke kan ouers 'n klag by die Drankraad gaan lê teen plekke wat drank aan minderjariges verkoop.